Pastoor lok en verkrag vrou glo in sy huis | Netwerk24
22 Junie 2021 09:21
Volgens kapt. Christopher Singo, woordvoerder van die Valke in die Vrystaat, is 'n 54-jarige pastoor Sondag in sy huis in Lakeview aangekeer nadat sy vermeende slagoffer telefonies hulp ontbied het.
Lede van 10111 het die Valke in die inhegtenisneming bygestaan.
Singo sê die pastoor het die vrou na bewering Vrydag werk as huishulp aangebied en sy moes glo ook na sy seun omsien.
Die pastoor het die vrou glo ingelig dat hy deur die nag 'n kerkdiens in Thaba Nchu moet bywoon en dat sy Vrydagaand na die seun by die huis moet omsien.
"Die pastoor het egter by die huis gebly en hom na bewering verskeie kere op die vrou afgedwing deur haar Vrydag en Saterdag telkens deur die nag te verkrag."
Volgens Singo het haar pleidooie om vrygelaat te word glo op dowe ore geval.
Hy sê die vrou het glo uiteindelik Sondag die pastoor se selfoon in die hande gekry en die polisie ontbied.
Sy het kort daarna met die seun uit die huis gevlug.
Volgens Singo is 'n gesteelde voertuig glo ook met sy inhegtenisneming by die huis aangetref.
Die pastoor verskyn Woensdag op aanklagte van verkragting, mensehandel en die besit van 'n gesteelde voertuig.